Il-PM Joseph Muscat b'diskors b'aċċenn partikolari fuq il- housing , il-faqar, l-ekonomija, drittijiet u l-għaqda F'diskors imqanqal il-PM u Mexxej Laburista Joseph Muscat ħabbar illi l-Gvern talab biex €50 miljun mill-flus tal-Individual Investor Programme (bejgħ tal-passaporti) imorru għal proġett ieħor ta' housing soċjali. Dan ħabbru f'diskors illi fil-fatt kien immarkat b'referenzi kontinwi għall-housing u l-kirjiet u li sar bħala tfakkira ta' Jum il-Ħaddiem. Dan ifisser li issa l-Gvern se jkun qed jaħdem fuq aktar minn 1,000 post tal-Gvern, madwar 600 li fuqhom ix-xogħol beda u għaddej ukoll proċess ta' tendering u 500 oħra permezz ta' dan l-investiment imħabbar illum. “Dan se jkun l-ewwel  Gvern li qed jaħdem biex is-suq tal-kera ma jibqax ġungla. Mhux se nagħmlu affarijiet li ma jsirux, wasal iż-żmien biex nagħtu ċertezza u stabilità, drittijiet u dmirijiet.” Kien hawn li Muscat ħabbar li se tibda tkun diskussa l-White Paper dwar il-kera kif kien żvela dan is-sit. “Il-housing soċjali qiegħed hemm għal min vera għandu bżonnu; minħabba mard u faqar. Għal min jipprova u ma jistax, mhux għal min jitgħażżen. Mhux se nkunu hemm għal min irid jiffranka u jieħu minn tal-Gvern. Min għandu ngħinuh xorta, imma min għandu ma jippretendix li jieħu ta’ min m’għandux. U l-aktar importanti, min m’għandux se ngħinuh biex ma jibqgħax ikollu bżonn lill-Gvern. Hekk tegħleb il-faqar, hekk tiċċelebra l-ewwel ta’ Mejju,” sostna Muscat għall-approvazzjoni tal-folla quddiemu. Il-PM semma’ x-xogħol li għaddej bħalissa biex isiru l-appartamenti tal-housing. Proġett li se jkun mxerred f'diversi lokalitajiet, bl-akbar parti ippjanata li jkun f'Ħal Farruġ, kif kien żvela dan is-sit . Joseph Muscat fakkar kif bħal lum sena ilu, hu kien talab lill-poplu biex jagħżel u  "l-poplu għażel lill-Moviment Laburista." “Erfajt ir-responsabilità u minkejja n-negatività tal-ftit fdajniekhom u intom fdajtuna,” qal Muscat lill-eluf preżenti filwaqt li fakkar f’viżjoni ta’ Malta li toħloq il-ġid u tqassmu ma’ dawk l-aktar fil-bżonn. Huwa qal li l-PN baqa’ jgħid l-istess affarijiet, jekk mhux qed jimxi lura wkoll minflok il-quddiem. “Ara aħna nemmnu f’pajjiżna u l-fiduċja biddilnieha f’ġid. Din hija l-ewwel sena fl-istorja ta’ pajjiżna li ma żidniex taxxi, kellna diġa l-inqas rata ta’ qgħad u l-ogħla rata ta’ xogħol imma fl-aħħar xhur komplejna nniżżluhom.” Muscat qal li llum verament ix-xogħol qed jiġri wara n-nies u mhux il-kontra. “Kellna l-ewwel surplus u qed inkomplu nsaħħuħ u issa għandna l-akbar surplus ta’ kull żmien u l-akbar fl-Ewropa...mill-aqwa għall-aqwa,” qal Muscat għaċ-ċapċip tal-eluf preżenti. “Dawwarna ir-rotta biex qed innaqqsu l-faqar, inqas anzjani qed ibatu biex jgħixu u aktar opportunitajiet għat-tfal biex joħorġu mill-faqar” Muscat fakkar kif il-Partit Laburista qed iwettaq il-wegħda li jagħti lura il-vaganzi pubbliċi, qed iżid il-pensjonijiet, issewwi l-inġustizzji u aktar. “Aħna l-moviment tal-aspirazzjoni u għalhekk mill- First Time Buyers issa għandna wkoll is- Second Times Buyers , żidna l-mediċini b’xejn bħal fil-każ tal-kanċer...bdejna proġetti kbar infrastrutturali biex lil ħaddiem nagħmluhielu aktar faċli biex ikollu infrastruttura li tixraq. Tajna ħafna lill-ħaddiem u se nkomplu nagħtuh aktar, għax is-suċċessi tagħkhom huma tagħna.” Huwa semma l-populiżmu; “aħna mhux inbeżżgħu lin-nies bil-barranin, imma nagħtu kuraġġ. Irridu pajjiż fejn kulħadd jista’ jagħmel suċċess,” sostna Musca b'referenza għal dak li qal il-Kap tal-PN Adrian Delia dalgħodu . Fakkar fl-ugwaljanza, fakkar fil-ħidma tal-Gvern kontra l-vjolenza domestika u fakkar ukoll fil-ħidma tal-Gvern biex aktar nies ikunu jistgħu ikollhom l-ulied. “Nistgħu ngħalqu għajnejna għall-karba ta’ dik il-mara li tixtieq issir omm jew raġel li jixtieq missier? Aħna l-vuċi tagħhom, aħna l-vuċi ta’ dawk it-trabi li se jsibu ġenituri li batew daqstant biex tawhom il-ħajja," qal Muscat b'referenza għall-emendi fil-Liġi tal-IVF li l-Gvern qed iressaq. Araw x'kien qal Joseph Muscat fil-ftuħ ta' din il-leġiżlatura dwar il-housing .